নিজস্ব প্রতিবেদন: নোয়াপাড়ার বিজেপি প্রার্থী হতে চলেছেন প্রাক্তন তৃণমূল বিধায়ক। এমনটাই খবর বিজেপি সূত্রে। বৃহস্পতিবার কেন্দ্রীয় সাধারণ সম্পাদক কৈলাস বিজয়বর্গীয় ও মুকুল রায়ের সঙ্গে দেখা করেন মঞ্জু বসু। বিজেপি নেতা মুকুল রায় সংবাদমাধ্যমে ইঙ্গিত দিয়েছেন, শুধুমাত্র একজন বিধায়ক নন, তৃণমূলের অনেক বিধায়কই বিজেপিতে যোগ দিতে চাইছেন।  ২০১১ সাল থেকে ২০১৬ সাল পর্যন্ত তৃণমূলের বিধায়ক ছিলেন মঞ্জু বসু। ২০১৬ সালে কংগ্রেস ও সিপিএম জোটের প্রার্থী মধুসূদন ঘোষের কাছে হারেন তিনি। তবে উপনির্বাচনে তাঁকে প্রার্থী করা হয়নি। সূত্রের খবর, টিকিট না পেয়ে ক্ষুব্ধ মঞ্জু বসু। সেজন্য পদ্মশিবিরে যেতে চাইছেন তিনি।  বিজেপির নেতৃত্ব মনে করছে, নোয়াপাড়ায় মঞ্জু বসুর অনুগামী রয়েছেন। সেখানে তাঁকে প্রার্থী করা হলে ভাল ফল হতে পারে। তবে তৃণমূল সূত্রে খবর, মমতা বন্দ্যোপাধ্যায়কে দেখেই মানুষ ভোট দেন। মঞ্জু বসু দল ছাড়লেও ভোটে কোনও প্রভাব পড়বে না। বরং সুবিধাবাদীদের প্রত্যাখ্যান করবেন মানুষ।